## Yahya Hassan

Yahya Hassan (f. 1995) brød igennem med et brag i 2013 med digtsamlingen, der bærer forfatterens eget navn. Hassans digte handler om hans barndom i en dysfunktionel palæstinensisk familie og hans ungdom som hashrygende ungdomskriminel. De meget billeddannende og udtryksfulde digte emmer af vrede og sproglig originalitet. Hassan er meget kritisk over for religion, kultur og normer i indvandrerkredse.

## *BARNDOM* (lyrik, 2013)

FEM BØRN PÅ RÆKKE OG EN FAR MED EN KØLLE

FLERGRÆDERI OG EN PØL AF PIS

VI STIKKER SKIFTEVIS EN HÅND FREM

FOR FORUDSIGELIGHEDENS SKYLD

DEN DER LYD NÅR SLAGENE RAMMER

SØSTER DER HOPPER SÅ HURTIGT

FRA DEN ENE FOD TIL DEN ANDEN

PISSET ER ET VANDFALD NED AD HENDES BEN

FØRST DEN ENE HÅND FREM SÅ DEN ANDEN

GÅR DER FOR LANG TID RAMMER SLAGENE VILKÅRLIGT

ET SLAG ET SKRIG ET TAL 30 ELLER 40 TIL TIDER 50

OG ET SIDSTE SLAG I RØVEN PÅ VEJ UD AD DØREN

HAN TAGER BROR I SKULDRENE RETTER HAM OP

FORTSÆTTER MED AT SLÅ OG TÆLLE

JEG KIGGER NED OG VENTER PÅ DET BLIVER MIN TUR

MOR SMADRER TALLERKENER I OPGANGEN

SAMTIDIG MED AT AL JAZEERA TV-TRANSMITTERER

HYPERAKTIVE BULLDOZERE OG FORTØRNEDE KROPSDELE

GAZASTRIBEN I SOLSKIN

FLAG BLIVER BRÆNDT

HVIS EN ZIONIST IKKE ANERKENDER VORES EKSISTENS

HVIS VI OVERHOVEDET EKSISTERER

NÅR VI HIKSTER ANGSTEN OG SMERTEN

NÅR VI SNAPPER EFTER VEJRET ELLER MENINGEN

I SKOLEN MÅ VI IKKE TALE ARABISK

DERHJEMME MÅ VI IKKE TALE DANSK

ET SLAG ET SKRIG ET TAL

Video: <https://5aarslitt.systime.dk/?id=c513>

## Opgaver til *BARNDOM*

*Hvilken barndom?*

a. Digtsamlingen begynder med digtet BARNDOM, der indleder digtsamlingen. Digtet kan læses som en lille barndomserindring. Gengiv digtets handling med dine egne ord. Del digtet op i to dele og overvej forbindelsen mellem de to dele.

*Rim og rytme*

a. Læs digtet BARNDOM højt og lav en analyse af digtets rim og rytme. Undersøg især effekten af allitteration, opremsning og gentagelse.

*Stemning*

a. Overvej hvorfor digtet BARNDOM er skrevet med versaler. Hvilken effekt giver det?

b. Hvilken stemning er der i digtet? Undersøg hvordan ordvalget i såvel verber som substantiver er med til at danne digtets stemning.

*Til sanserne*

a. Digtet BARNDOM henvender sig især til høresansen, men indeholder også flere sproglige billeder. Lav en analyse af digtets beskrivelser af lyde? Hvilket mønster kan man iagttage?

*Perkerdansk eller fin lyrik*

a. Digtet BARNDOM indeholder såvel træk fra sociolekten perkerdansk som originale poetiske nydannelser. Find disse og vurder Hassans evne til at forny det danske sprog.

*Magt og afmagt*

a. Et centralt tema i digtet BARNDOM er vrede, vold og afstraffelse, men måske også generelt en følelse af magt og afmagt. Find eksempler på dette i digtets to dele.